一石二鳥 紅軍新帥人選或帶「新伊巴」加盟
2024年04月11日 21:01
東網電視
更多新聞短片
基奧基尼斯(左)同魯賓艾摩廉(右)合作愉快。(Getty Images)
近期盛傳士砵亭教練魯賓艾摩廉將於今夏轉投利物浦,接替高普,成為紅軍新領隊,呢位39歲葡萄牙少帥甚至可能帶埋有「新伊巴謙莫域」之稱嘅瑞典前鋒基奧基尼斯,一齊加盟利物浦,令球隊耳目一新。
士砵亭現時可以位居葡超榜首,除咗魯賓艾摩廉領導有方之外,基奧基尼斯亦功不可沒,呢位25歲前鋒今季聯賽上陣26場轟入22球,排射手榜第1位,如果計劃盃賽,更加係上陣42場入36球,效率極高,受到各大豪門垂青。
基奧基尼斯嘅經理人施天卡耶透露,上年夏天收到8間球會斟介呢位「新伊巴」,但佢最終選擇加盟士砵亭,主因係受到魯賓艾摩廉嘅戰術吸引,事實證明基奧基尼斯加盟士砵亭後,表現如魚得水。施天卡耶可能暗示一旦魯賓艾摩廉轉投利物浦,基奧基尼斯都願意追隨佢去英超。
事實上,基奧基尼斯對於英國球壇絕不陌生,因為佢加盟士砵亭之前,曾效力英冠球隊高雲地利3季。不過,士砵亭現時將基奧基尼斯標價為1億歐元(約8.4億港元),利物浦要收購,並非易事。